

**PRIMORSKO-GORANSKA ŽUPANIJA**

**Upravni odjel za turizam, poduzetništvo i ruralni razvoj**

Na temelju Odluke o raspisivanju javnog poziva za dodjelu potpora poljoprivrednim gospodarstvima kroz sufinanciranje mjera ruralnog razvoja u poljoprivredi Primorsko-goranske županije u 2022. godini od 17. siječnja 2022. godine (KLASA:024-01/22-01/2, URBROJ:2170-01-01/6-22-9) objavljuje se

**JAVNI POZIV**

**ZA DODJELU POTPORA POLJOPRIVREDNIM GOSPODARSTVIMA KROZ SUFINANCIRANJE MJERA RURALNOG RAZVOJA U POLJOPRIVREDI PRIMORSKO-GORANSKE ŽUPANIJE U 2022.**

1. **PREDMET JAVNOG POZIVA**

 **Predmet ovog javnog poziva su sljedeće mjere ruralnog razvoja:**

1. Mjera 1.1.1. Podrška razvoju novih i malih poljoprivrednih gospodarstva
2. Mjera 1. 1.3 Razvoj i obnova stočnog fonda na području Gorskog kotara
3. Mjera 1.1.4. Povećanje konkurentnosti poljoprivrednih gospodarstava ulaganjem i razvojem diversificiranih djelatnosti
4. **KORISNICI MJERA, PRIHVATLJIVI TROŠKOVI I MAKSIMALAN IZNOS SREDSTAVA POTPORE**

**Mjera 1.1.1. Podrška razvoju novih i malih poljoprivrednih gospodarstva**

**Aktivnost 1: Razvoj novih i malih poljoprivrednih gospodarstava**

**Korisnici mjere:** poljoprivredna gospodarstva (samoopskrbna poljoprivredna gospodarstva, trgovačka društva, obrti, poljoprivredne zadruge) upisana u Upisnik poljoprivrednika kojeg vodi APPRRR. Poljoprivredno gospodarstvo mora imati registrirano sjedište na ruralnom području Županije.

**Kriteriji prihvatljivosti:** Aktivnost se mora provoditi na ruralnom području Županije, mora biti u skladu s prostorno planskom dokumentacijom JLS gdje se planira provesti i mora udovoljavati standardima vezanim uz zaštitu okoliša.

U sklopu mjere prihvatljivi su troškovi za potporu kapitalnim ulaganjima u poljoprivredi:

* podizanje novih/restrukturiranje postojećih višegodišnjih nasada voća, maslina, vinograda (uključuje nabavu sadnica, nabavu opreme za pripremu tla, nabavu ograde, nabavu sustava za navodnjavanje, protugradnih mreža i sustava za zaštitu od mraza)
* sadnja/sjetva ljekovitog i industrijskog bilja (uključuje nabavu sadnica/sjemena, nabavu opreme za pripremu tla, nabavu ograde, nabavu sustava za navodnjavanje, protugradnih mreža i sustava za zaštitu od mraza )
* nabava domaćih životinja (uzgojno valjana grla i pčelinje zajednice)

Uz Zahtjev za potporu korisnik mora dostaviti (uz ostalu dokumentaciju propisanu javnim pozivom) Potvrdu o veličini poljoprivrednog gospodarstva, kako bi dokazao da postojećom ekonomskom veličinom poljoprivrednog gospodarstva, prije ulaganja, ne prelazi iznos od 2.000€.

Nakon izvršenog ulaganja, odnosno provedene mjere, uz Zahtjev za isplatu i izvješće dostavlja se nova potvrda iz koje je vidljivo povećanje vrijednosti poljoprivrednog gospodarstva.

***NAPOMENA:***

* Korisnik ne smije isti trošak za koji je ostvario sufinanciranje iz nekog drugog izvora tijekom tekuće godine prijaviti na javni poziv za dodjelu potpore od strane PGŽ-a.
* Korisnik ne smije isti trošak, za koji je ostvario potporu PGŽ tijekom tekuće godine, prijaviti na bilo koji nacionalni i/ili EU natječaj za sufinanciranje.

**Kriteriji odabira:** Prilikom bodovanja prednost će imatimladi poljoprivrednici, koji planiraju ulagati na području Gorskog kotara te u trenutku podnošenja zahtjeva imaju veću ekonomsku veličinu, a planiraju ulaganje u nasade autohtonih sorti i/ili uzgoj autohtonih pasmina.

|  |  |  |  |
| --- | --- | --- | --- |
| **R.br.** | **KRITERIJI ODABIRA** | **BODOVI** | **MAX BODOVI** |
| **1.** | Lokacija provedbe aktivnosti | Aktivnost će se provoditi na području Gorskog kotara. | 10 | 10 |
| Aktivnost će se provoditi na području otoka PGŽ-a. | 5 |
| Aktivnost će se provoditi na ostalom ruralnom području PGŽ-a. | 0 |
| **2.** | Starosna dob korisnika (nositelja PG-a) | Korisnik je mladi poljoprivrednik (mlađi od 41 godinu na dan podnošenja Zahtjeva za potporu). | 10 | 10 |
| Korisnik ima 41 i više godina na dan podnošenja Zahtjeva za potporu. | 0 |
| **3.** | Ekonomska veličina poljoprivrednog gospodarstva u trenutku podnošenja Zahtjeva za potporu  | PG ima ekonomsku veličinu od 1.001 €. do 1.999 €. | 10 | 10 |
| PG ima ekonomsku veličinu 500-1.000€. | 5 |
| PG pokreće poljoprivrednu proizvodnju ili ima ekonomsku veličinu od 499€ ili manju | 0 |
| **4.** | Predmet ulaganja | Predmet ulaganja odnosi se na nasade pod autohtonim sortama i/ili uzgoj autohtonih pasmina | 10 | 10 |
| Ostala ulaganja | 0 |
| **BROJ BODOVA** |  | **40** |

U slučaju da više Zahtjeva za potporu ima isti broj bodova, prednost u odabiru imat će Zahtjev s ranijim datumom i vremenom podnošenja u tijelo odgovorno za provedbu mjere.

**Iznos i intenzitet potpore:** Korisnik čija ekonomska veličina nije veća od 1.000 EUR-a može ostvariti 80% potpore, ali ne više od 10.000 kn.

Korisnik čija je ekonomska veličina u iznosu od 1.001 EUR-a do 1.999 EUR-a, može ostvariti 80% potpore, ali ne više od 15.000,00 kn.

**Aktivnost 2: Očuvanje i razvoj poljoprivrednih gospodarstava**

Aktivnost je usmjerena na poljoprivredna gospodarstva, koja imaju ekonomsku veličinu od minimalno 8.000€ te imaju potrebu za povećanjem i/ili modernizacijom poljoprivredne proizvodnje.

**Korisnici mjere:** poljoprivredna gospodarstva (obiteljska poljoprivredna gospodarstva, trgovačka društva, obrti, poljoprivredne zadruge) upisana u Upisnik poljoprivrednika kojeg vodi APPRRR. Korisnik mora imati minimalno jednu zaposlenu osobu na puno radno vrijeme (8 sati dnevno) počevši od 01.01.2021. do trenutka prijave.

Poljoprivredno gospodarstvo mora imati registrirano sjedište na ruralnom području Županije.

**Kriteriji prihvatljivosti:** Aktivnost se mora provoditi na ruralnom području Županije, mora biti u skladu s prostorno planskom dokumentacijom JLS gdje se planira provesti i mora udovoljavati standardima vezanim uz zaštitu okoliša.

U sklopu aktivnosti prihvatljiva su sljedeća ulaganja:

1. Ulaganja u dugotrajnu imovinu:

* podizanje novih/restrukturiranje postojećih višegodišnjih nasada voća, maslina, vinograda, ljekovitog i industrijskog bilja (uključuje nabavu sadnica, nabavu ograde, nabavu sustava za navodnjavanje, protugradnih mreža i sustava za zaštitu od mraza)
* čišćenje i ograđivanje pašnjaka i drugog poljoprivrednog zemljišta u uporabi(uključuje nabavu ograde te opreme za čišćenje pašnjaka te nabavu pasa čuvara)
* nabava poljoprivredne mehanizacije
* troškovi na gospodarskim objektima (uključuje nabavu građevinskih materijala ili gotovih montažnih elemenata)

Uz Zahtjev za potporu korisnik mora dostaviti (uz ostalu dokumentaciju propisanu javnim pozivom) Potvrdu o veličini poljoprivrednog gospodarstva, kako bi dokazao ekonomsku veličinu poljoprivrednog gospodarstva od minimalno 8.000 EUR.

**NAPOMENA:**

* Korisnik ne smije isti trošak za koji je ostvario sufinanciranje iz nekog drugog izvora tijekom tekuće godine prijaviti na javni poziv za dodjelu potpore od strane PGŽ-a.
* Korisnik ne smije isti trošak, za koji je ostvario potporu PGŽ tijekom tekuće godine, prijaviti na bilo koji nacionalni i/ili EU natječaj za sufinanciranje.

**Kriteriji odabira:** Prilikom bodovanja prednost će imatimladi poljoprivrednici, koji provode ulaganje na području Gorskog kotara, a ulaganje se odnosi na nasade domaćih sorti i/ili uzgoj domaćih pasmina s područja PGŽ-a.

|  |  |  |  |
| --- | --- | --- | --- |
| **R.br.** | **KRITERIJI ODABIRA** | **BODOVI** | **MAX BODOVI** |
| **1.** | Lokacija provedbe aktivnosti | Aktivnost će se provoditi na području Gorskog kotara. | 10 | 10 |
| Aktivnost će se provoditi na području otoka PGŽ-a. | 5 |
| Aktivnost će se provoditi na ostalom ruralnom području PGŽ-a. | 0 |
| **2.** | Starosna dob korisnika (nositelja PG-a) | Korisnik je mladi poljoprivrednik (mlađi od 41 godinu na dan podnošenja Zahtjeva za potporu). | 10 | 10 |
| Korisnik ima 41 i više godina na dan podnošenja Zahtjeva za potporu. | 0 |
| **3.** | Predmet ulaganja | Predmet ulaganja odnosi se na nasade domaćih sorti i/ili uzgoj domaćih pasmina s područja PGŽ-a. | 10 | 10 |
| Ostala ulaganja | 0 |
| **BROJ BODOVA** |  | **30** |

.

**Iznos i intenzitet potpore:** Korisnik može ostvariti 80% potpore od ukupne vrijednosti provedenog ulaganja, ali ne više od

* 20.000 kn za korisnike koji imaju minimalno jednu zaposlenu osobu puno radno vrijeme (8 sati dnevno)
* 30.000 kn za korisnike koji imaju više od jedne zaposlene osobe puno radno vrijeme (8 sati dnevno)

**Mjera 1.1.3. Razvoj i obnova stočnog fonda na području Gorskog kotara**

**Opis i svrha mjere:** Područje Gorskog kotara karakteriziraju otežani prirodni uvjeti gospodarenja. No, upravo ta ograničenja daju specifičnost ovom području za uzgoj stoke i proizvodnju karakterističnih visokokvalitetnih proizvoda područja. Cilj mjere je povećati konkurentnost poljoprivrednih gospodarstava koji se bave stočarstvom (isključujući pčelarstvo) na području Gorskog kotara i povećati broj stoke na poljoprivrednom gospodarstvu.

**Korisnici mjere:** poljoprivredna gospodarstva (obiteljska poljoprivredna gospodarstva, trgovačka društva, obrti, poljoprivredne zadruge) koja imaju minimalno 5 uvjetnih grla stoke i upisana su u Upisnik poljoprivrednika kojeg vodi APPRRR, najmanje dvije godine od podnošenja Zahtjeva za potporu.

Korisnik mora imati minimalno jednu zaposlenu osobu na puno radno vrijeme (8 sati dnevno) počevši od 01.01.2021. do trenutka prijave.

Poljoprivredno gospodarstvo mora imati registrirano sjedište na području Gorskog kotara.

**Kriteriji prihvatljivosti:** Aktivnost se mora provoditi na području Gorskog kotara.

U sklopu mjere prihvatljivi su sljedeći troškovi:

* nabava uzgojno valjanih grla za rasplod i obnovu stada, isključujući pčelarstvo

**NAPOMENA:**

* Korisnik ne smije isti trošak za koji je ostvario sufinanciranje iz nekog drugog izvora tijekom tekuće godine prijaviti na javni poziv za dodjelu potpore od strane PGŽ-a.
* Korisnik ne smije isti trošak, za koji je ostvario potporu PGŽ tijekom tekuće godine, prijaviti na bilo koji nacionalni i/ili EU natječaj za sufinanciranje.

**Kriteriji odabira:** Prilikom bodovanja prednost će imatimladi poljoprivrednici, koji imaju više od jednog zaposlenog i veći broj uvjetnih grla.

|  |  |  |  |
| --- | --- | --- | --- |
| **R.br.** | **KRITERIJI ODABIRA** | **BODOVI** | **MAX BODOVI** |
| **1.** | Broj zaposlenih na poljoprivrednom gospodarstvu | Korisnik ima više od jednog zaposlenog na gospodarstvo na puno radno vrijeme (8 sati dnevno) | 10 | 10 |
| Korisnik ima jednog zaposlenog na gospodarstvo na puno radno vrijeme (8 sati dnevno) | 0 |
| **2.** | Starosna dob korisnika (nositelja PG-a) | Korisnik je mladi poljoprivrednik (mlađi od 41 godinu na dan podnošenja Zahtjeva za potporu). | 10 | 10 |
| Korisnik ima 41 i više godina na dan podnošenja Zahtjeva za potporu. | 0 |
| **3.** | Broj uvjetnih grla  | Korisnik ima više od 10 uvjetnih grla | 20 | 20 |
| Korisnik ima 6 do 10 uvjetnih grla | 10 |
| Korisnik ima 5 uvjetnih grla | 0 |
| **BROJ BODOVA** |  | **40** |

U slučaju da više Zahtjeva za potporu ima isti broj bodova, prednost u odabiru imat će Zahtjev s ranijim datumom i vremenom podnošenja u tijelo odgovorno za provedbu mjere.

**Iznos i intenzitet potpore:** Korisnik može ostvariti 80% potpore od ukupne vrijednosti provedenog ulaganja, ali ne više od 30.000 kn.

**Mjera 1.1.4. Povećanje konkurentnosti poljoprivrednih gospodarstava ulaganjem i razvojem diversificiranih djelatnosti**

**Tijelo odgovorno za provedbu mjere:** Upravni odjel za turizam, poduzetništvo i ruralni razvoj

**Opis i svrha mjere:** Svrha mjere je stvaranje i razvoj alternativnih izvora prihoda na poljoprivrednim gospodarstvima. Mjerom će se poticati diversifikacija poljoprivrednih gospodarstava kroz preradu poljoprivrednih proizvoda, aktivnosti ruralnog turizma te tradicijskih i umjetničkih obrta na ruralnom području PGŽ-a.

Potpora ulaganju u preradu poljoprivrednih proizvoda stvorit će dodanu vrijednost proizvoda primarnim poljoprivrednim proizvođačima, a rastući trend ruralnog turizma otvara mogućnosti za oživljavanje poljoprivrede razvojem agroturizma.

**Korisnici mjere:** poljoprivredna gospodarstva (obiteljska poljoprivredna gospodarstva, trgovačka društva, obrti, poljoprivredne zadruge) upisana u Upisnik poljoprivrednika kojeg vodi APPRRR, najmanje dvije godine od podnošenja Zahtjeva za potporu, a čija je postojeća ekonomska veličina veća od 3.000 EUR-a.

**Kriteriji prihvatljivosti:** Ulaganje se mora provoditi na ruralnom području Županije, mora biti u skladu s prostorno planskom dokumentacijom JLS gdje se planira provesti i mora udovoljavati standardima vezanim uz zaštitu okoliša.

Ulaganja u sektor turizma prihvatljiva su u naseljima koja nemaju izlaz na more, prema popisu prihvatljivih naselja u prilogu Programa provedbe mjera ruralnog razvoja Primorsko-goranske županije.

**Prihvatljivi sektori:**

* sektor prerade poljoprivrednih proizvoda neovisno nalazi li se izlazni proizvod na Prilogu I Ugovora o Europskoj uniji
* sektor turizam u skladu s propisima koji uređuju ovo područje
* sektor tradicijskih i umjetničkih obrta u skladu s propisima koji uređuju ovo područje

**Prihvatljivi troškovi:**

Prihvatljivi troškovi su nabava roba, radova i usluga potrebnih za uspostavu i razvoj djelatnosti što se odnosi na građenje i opremanje objekata te nabavu strojeva i opreme.

Za ulaganja u preradu poljoprivrednih proizvoda prihvatljivi su sljedeći troškovi:

* nabava novog građevinskog materijala ili gotovih montažnih elemenata za izvođenje građevinskih i drugih radova na novim i postojećim objektima
* nabava opreme za preradu poljoprivrednih proizvoda i skladištenje prerađenih poljoprivrednih proizvoda

Za ulaganja u sektor turizma prihvatljivi su sljedeći troškovi:

* nabava novog građevinskog materijala ili gotovih montažnih elemenata za izvođenje građevinskih i drugih radova na novim i postojećim objektima, uključujući uređenje kušaonica
* nabava opreme namijenjene razvoju turizma, uključujući opremu za razvoj novih i postojećih sadržaja na poljoprivrednom gospodarstvu pojedinačne vrijednosti od minimalno 3.500,00 kuna.

Neovisno o vrsti troška koji korisnik prijavljuje, prilikom podnošenja zahtjeva za isplatu sredstava objekt/oprema na koji se prijavljeni trošak odnosi, mora biti u uporabi te imati odgovarajuće rješenje/odobrenje za obavljanje djelatnosti, ukoliko je isto zakonski propisano.

**NAPOMENA:**

* Korisnik ne smije isti trošak za koji je ostvario sufinanciranje iz nekog drugog izvora tijekom tekuće godine prijaviti na javni poziv za dodjelu potpore od strane PGŽ-a.
* Korisnik ne smije isti trošak, za koji je ostvario potporu PGŽ tijekom tekuće godine, prijaviti na bilo koji nacionalni i/ili EU natječaj za sufinanciranje.

**Kriteriji odabira:** Prilikom bodovanja prednost će imatimladi poljoprivrednici, koji imaju najmanje jednog zaposlenog na puno radno vrijeme (8 sati dnevno) te ulaganja koja se provode na području Gorskog kotara i odnose se na sektor prerade.

|  |  |  |  |
| --- | --- | --- | --- |
| **R.br.** | **KRITERIJI ODABIRA** | **BODOVI** | **MAX BODOVI** |
| **1.** | Broj zaposlenih na poljoprivrednom gospodarstvu | Korisnik ima jednog ili više zaposlenih  | 10 | 10 |
| Korisnik nema zaposlenih niti plaća doprinose | 0 |
| **2.** | Starosna dob korisnika (nositelja PG-a) | Korisnik je mladi poljoprivrednik (mlađi od 41 godinu na dan podnošenja Zahtjeva za potporu). | 10 | 10 |
| Korisnik ima 41 i više godina na dan podnošenja Zahtjeva za potporu. | 0 |
| **3.** | Lokacija provedbe ulaganja | Ulaganje se provodi na području Gorskog kotara | 20 | 20 |
| Ulaganje se provodi na području otoka PGŽ-a | 10 |
| Ulaganje se provodi na ostalom ruralnom području PGŽ-a | 0 |
| **3.** | Sektor ulaganja  | Ulaganje se odnosi na sektor prerade | 10 | 10 |
| Ulaganje se odnosi na sektor tradicijskih i umjetničkih obrta  | 5 |
| Ulaganje se odnosi na sektor turizma | 0 |
| **BROJ BODOVA** |  | **50** |

U slučaju da više Zahtjeva za potporu ima isti broj bodova, prednost u odabiru imat će Zahtjev s ranijim datumom i vremenom podnošenja u tijelo odgovorno za provedbu mjere.

**Iznos i intenzitet potpore:**

Za korisnike koji imaju sjedište i provode ulaganje na području Gorskog kotara maksimalni intenzitet potpore iznosi 80%, ali ne više od:

* 40.000 kn za korisnike koji u prethodnoj godini imaju minimalno jednu zaposlenu osobu na osmosatno radno vrijeme
* 30.000 kn za korisnike koji u prethodnoj godini nemaju zaposlenih osoba

Za korisnike koji imaju sjedište i provode ulaganje na ostalom ruralnom području PGŽ-a maksimalni intenzitet potpore iznosi 50%, ali ne više od:

* 30.000 kn za korisnike koji u prethodnoj godini imaju minimalno jednu zaposlenu osobu na osmosatno radno vrijeme
* 20.000 kn za korisnike koji u prethodnoj godini nemaju zaposlenih osoba
1. **NAČIN I ROK ZA PODNOŠENJE ZAHTJEVA ZA SUFINANCIRANJE**

Zahtjev za sufinanciranje se podnosi

* u papirnatom obliku
* uvezen u neraskidivu cjelinu da se onemogući naknadno umetanje ili vađenje stranica
* u zatvorenoj omotnici
* s naznakom naziva i adrese nadležnog Upravnog odjela Županije i predmeta javnog poziva:

**PRIMORSKO-GORANSKA ŽUPANIJA**

**Upravni odjel za turizam, poduzetništvo i ruralni razvoj**

**Slogin kula 2, 51 000 Rijeka**

**Predmet: Mjere ruralnog razvoja u poljoprivredi Primorsko-goranske županije**

* podnositelj zahtjev šalje poštom **preporučenom pošiljkom** (s naznakom datuma i sata predaje poštanskom uredu) ili predaje osobno u pisarnici Županije u prizemlju zgrade na adresi Riva 10, 51 000 Rijeka, svaki radni dan od 9:00 do 15:00 sati;
* Zahtjev je potrebno dostaviti do isteka roka za podnošenje zahtjeva za sufinanciranje.

**Posebna napomena**: Ako zahtjev ne bude podnesen u neraskidivoj cjelini ili u zatvorenoj omotnici, Županija ne odgovara za cjelovitost i sadržaj zahtjeva.

Ako na zahtjevu ne bude naznačen predmet „Mjere ruralnog razvoja u poljoprivredi Primorsko-goranske županije“ nadležni Upravni odjel će zahtjev uzeti u razmatranje samo ako ga zaprimi u roku i pri tome neće odgovarati za cjelovitost i sadržaj zahtjeva.

Zahtjev se smatra dostavljenim u trenutku predaje preporučene pošiljke poštanskom uredu.

Zahtjevi pristigli nakon isteka roka za dostavu neće se otvarati, obilježavaju se kao zakašnjelo pristigli te se odmah vraćaju prijavitelju.

**Rok za podnošenje zahtjeva za sufinanciranje:** u roku od 30 dana od dana objave Javnog poziva na web stranicama Primorsko-goranske županije na kojima je naznačen dan objave natječaja. Rok počinje teći prvog idućeg dana od objave. Blagdani i neradni dani ne utječu na početak i tijek roka. Ako zadnji dan roka pada na blagdan ili neradni dan, rok istječe prvoga idućeg radnog dana

1. **OBVEZNA DOKUMENTACIJA ZA PRIJAVU**

**Obvezna dokumentacija za prijavu:**

1. Obrazac br. 1. – Zahtjev za sufinanciranje mjera ruralnog razvoja u poljoprivredi Primorsko-goranske županije

 - obrazac kojim se korisnik prijavljuje na ovaj Javni poziv

 - obrazac mora biti uredno popunjen, vlastoručno potpisan po prijavitelju/osobi ovlaštenoj za zastupanje i ovjeren pečatom

1. Obrazac br. 2a i Obrazac br. 2b - Izjava o korištenim potporama male vrijednosti

- prijavitelj ispunjava jedan od ova dva obrasca, i to:

* obrazac 2a ispunjavaju prijavitelji koji se bave primarnom poljoprivrednom proizvodnjom,
* obrazac 2b ispunjavaju prijavitelji koji se bave preradom poljoprivrednih proizvoda

- obrazac mora biti uredno popunjen, vlastoručno potpisan po prijavitelju/osobi ovlaštenoj za zastupanje i ovjeren pečatom

1. Obrazac broj 3. izjava o nepostojanju dvostrukog financiranja

- obrazac mora biti uredno popunjen, vlastoručno potpisan po prijavitelju/osobi ovlaštenoj za zastupanje i ovjeren pečatom

1. Obrazac broj 4. - Izjava o nekažnjavanju

- izjava kojom prijavitelj jamči da se protiv njega, osobe ovlaštene za zastupanje i voditelja programa/projekta ne vodi kazneni postupak i da nisu pravomoćno osuđeni za prekršaj ili kazneno djelo iz područja gospodarstva

- obrazac mora biti uredno popunjen, vlastoručno potpisan po prijavitelju/osobi ovlaštenoj za zastupanje i ovjeren pečatom

- u slučaju sumnje u istinitost podataka navedenih u ovom obrascu, Županija ima pravo tražiti od prijavitelja dopunu prijave na način da dostavi potvrdu o nekažnjavanju izdanu od nadležnog tijela

1. Obrazac broj 5. - Izjava o PDV-u
2. Potvrda porezne uprave o urednom ispunjavanju obveza plaćanja doprinosa za mirovinsko i zdravstveno osiguranje i plaćanje poreza te drugih poreznih davanja prema državnom proračunu

- dostavlja se u originalu

- ne smije biti starija od 30 dana od dana objave ovog javnog poziva

1. dokaz o registraciji odnosno osnivanju subjekta iz odgovarajućeg registra ili drugog upisnika

- izvadak iz ogovarajućeg registra za obrte, zadruge i trgovačka društva

- obiteljska poljoprivredna gospodarstva kao dokaz dostavljaju isključivo ovjerenu ili neovjerenu presliku rješenja o upisu u Upisnik poljoprivrednih gospodarstava uz uvjet da su u isti upisani na dan podnošenja prijave na ovaj Javni poziv

- izvaci ne smiju biti stariji od 3 mjeseca od dana objave ovog Javnog poziva (ovo se ne odnosi na obiteljska poljoprivredna gospodarstva)

- dokaz se može dostaviti u originalu, ovjerenoj ili neovjerenoj preslici

- neovjerenom preslikom smatra se i neovjereni ispis elektroničke isprave (neslužbeni e-izvadak)

1. dokaz o upisu u Upisnik poljoprivrednih gospodarstava Republike Hrvatske

- rješenje o upisu, izvadak iz Upisnika i sl.

- dostavlja se u originalu, ovjerenoj ili neovjerenoj preslici

- neovjerenom preslikom smatra se i neovjereni ispis elektroničke isprave (neslužbeni e-izvadak)

1. preslika računa za prihvatljive troškove za sve navedene mjere koje prijavitelj prijavljuje kroz ovaj Javni poziv, a koji su nastali do podnošenja prijave na ovaj javni poziv (prihvatljivi su troškovi navedeni na računima izdanim od **01. siječnja 2021.** godine do dana podnošenja prijave). Prihvatljivi troškovi dokazuju se računom (predračuni, ponude i kupoprodajni ugovori nisu prihvatljiv trošak). Iznimno za nabavu poljoprivredne mehanizacije prihvaćaju se kupoprodajni ugovori.

 Račun mora glasiti na prijavitelja pisano na hrvatskom jeziku sa specificiranim troškovima sa opisom, nazivom i cijenom u kunama. (Ako je račun plaćen u EUR-ima ili drugoj valuti, račun mora biti iskazan u kunskoj protuvrijednosti prema srednjem tečaju HNB na datum izdavanja računa, a naziv kupljene robe s opisom mora biti na hrvatskom jeziku).

**NAPOMENA: s obzirom da su predmet sufinanciranja kapitalna ulaganja, 3.500,00 kuna je minimalni iznos pojedinačne vrijednosti prihvatljivog troška**

1. Potvrda o ekonomskoj veličini poljoprivrednog gospodarstva

- dostavlja se za mjeru 1.1.1.Podrška razvoju novih i malih poljoprivrednih gospodarstva i za mjeru 1.1.4. Povećanje konkurentnosti poljoprivrednih gospodarstava ulaganjem i razvojem diversificiranih djelatnosti

- dostavlja se u originalu, ovjerenoj ili neovjerenoj preslici

- ne smije biti starija od 3 mjeseca od dana objave ovog Javnog poziva

**NAPOMENA: za aktivnost 1 mjeru 1.1.1. potvrda ekonomske veličine dostavlja se kao vrijednost gospodarstva u trenutku prijave na natječaj, a nakon izvršenog ulaganja, odnosno provedene mjere uz izvješće se dostavlja nova potvrda iz koje je vidljivo povećanje vrijednosti poljoprivrednog gospodarstva**

 11. za prijavu naMjeru 1.1.3 Razvoj i obnova stočnog fonda na području Gorskog kotara Izvadak iz Jedinstvenog registra domaćih životinja ili drugi dokaz o broju uvjetnih grla

- ne smije biti stariji od 3 mjeseca od dana objave ovog Javnog poziva

- dostavlja se u originalu, ovjerenoj ili neovjerenoj preslici

12. Kopija osobne iskaznice nositelja ili odgovorne osobe poljoprivrednog gospodarstva

13. Elektronički zapis ili potvrda Hrvatskog zavoda za mirovinsko osiguranje o podacima evidentiranim u matičnoj evidenciji za sve osobe zaposlene u poljoprivrednom gospodarstvu iz koje je razvidno zaposlenje na puno radno vrijeme (8 sati) u poljoprivrednom gospodarstvu počevši od 01.01.2021. do podnošenja prijave.

Elektronički zapis/ potvrda Hrvatskog zavoda za mirovinsko osiguranje izdaju se pojedinačno za svaku zaposlenu osobu.

 ( ne dostavlja se za aktivnost 1 u mjeri 1.1.1 Podrška razvoju novih i malih poljoprivrednih gospodarstva)

14. Izjava o davanju suglasnosti za korištenje osobnih podataka

**POSEBNA NAPOMENA:**

 Prijava u kojoj ne bude dostavljena sva dokumentacija navedena u ovoj točki ili dostavljeni dokazi ne budu u skladu s propisanim ili iz istih ne budu vidljive činjenice koje se iz njih trebaju utvrditi, smatrat će se **formalno neispravnom i neće se dalje razmatrati**.

 Svi dokazi koji se dostavljaju moraju u sebi sadržavati ažurirane podatke; Ako su se izmijenili pojedini podaci u dokazu koji je priložen prijavi, prijavitelj je dužan to istaknuti posebnom napomenom.

 Županija ima pravo u bilo kojem trenutku provedbe ovog javnog poziva zatražiti od prijavitelja da izvrši uvid u originale dokumenata koji se prilažu prijavi i prijavitelj ih je dužan dostaviti.

1. **POSEBNI UVJETI**

Jedan korisnik može se prijaviti samo na jednu od mjera, osim kod prijave na mjeru Mjera 1.1.3 Razvoj i obnova stočnog fonda na području Gorskog kotara korisnik se može prijaviti na još jednu mjeru.

U slučaju da više zahtjeva ima isti broj bodova, prednost će imati onaj koji je ranije zaprimljen.

U slučaju da ukupna zatražena sredstava prihvatljivih korisnika premašuju osigurani iznos u Proračunu Primorsko-goranske županije za sufinanciranje predmetnih mjera tada će, prilikom konačnog rangiranja za odobrenje sredstava neovisno o broju bodova, prednost imati poljoprivredna gospodarstva koja nisu ostvarila potporu u prethodnim godinama.

 Poduzetnici neovisno o registraciji i području poslovanja mogu se prijaviti samo na jedan natječaj za mjere ruralnog razvoja koje raspisuje Upravni odjel za turizam, poduzetništvo i ruralni razvoj.

 Isti korisnik i njegova povezana i/ili partnerska poduzeća mogu podnijeti samo jedan zahtjev za potporu tijekom natječaja što uključuje povezanost s obiteljskim poljoprivrednim gospodarstvom.

Prijavitelji koji ne poštuju uvjete natječaja i dostave krive podatke ili lažno prijave ostvarene potpore isključit će se sljedećih 5 godina iz mogućnosti sudjelovanja na natječajima Primorsko-goranske županije.

1. **INFORMACIJE**

Informacije o ovom javnom pozivu se mogu dobiti na tel. 051/351-266 ili 051/351-260 odnosno putem e-pošte na e-adresu: gospodarstvo@pgz.hr